**Tobben & Ero** var en norsk viseduo fra Tromsø. Duoen bestod av Torbjørn Willassen (1949–2008) og Jan Ero Olsen (1946–).

Suksess i Sverige
-----------------

Torbjørn Willassen og Jan Ero Olsen var begge fra Tromsø. I 1969 dro de til Stockholm i håp om å slå igjennom som musikere. De øvde inn nesten 50 svenske viser i tillegg til noen norske folkeviser, og opptrådte på ulike viseklubber om kvelden. På dagtid spilte de på gaten. De fikk tilbud om å spille inn plate med et lite, nystartet plateselskap kalt Eko Records – det var en sidevirksomhet til trykkeren Ove Ek. Han ga ut to singler med Tobben & Ero i 1970. Platene og konsertene førte til at Tobben & Ero ble de første nordmennene som fikk medlemskap i Yrkestrubadurernas förening.

Duoen ble invitert til å opptre i et TV-program der de fremførte to sanger, og i tillegg fikk de med Elton John som backingmusiker på avslutningsnummeret, som var en cover-versjon av The Everly Brothers' «Bye Bye Love».

I løpet av tiden i Sverige ble Tobben & Ero kjent med hele den svenske viseeliten. Cornelis Vreeswijk var blant dem, og han inviterte dem med i et radioshow som også ble utgitt på plate i 1970. I programmet fremførte Tobben & Ero den norske folkevisen «Anne Knutsdotter». Vennskapet med Vreeswijk resulterte i flere samarbeid på 1970- og 1980-tallet.

Tilbake i Norge
---------------

Etter knapt et år i Sverige dro Tobben & Ero tilbake til Tromsø. Arthur Arntzen inviterte dem med i et show med «Oluf» i 1971, og deretter var de med i et TV-program som Børt-Erik Thoresen laget i Tromsø. En stund etter signerte de en platekontrakt med Norsk Phonogram A/S, og i 1972 ga de ut LP-en *Fordums frukter, friske frø*. Den inneholdt tonesatte dikt av Aasmund Olavsson Vinje, Arnulf Øverland, Bjørnstjerne Bjørnson og Knut Hamsun. Albumet lå åtte uker på VG-lista i 1972, med nummer seksten som beste plassering.

Tobben & Ero fulgte opp med *Gitter og stas* i 1973. Igjen var mange av tekstene hentet fra diktsamlinger av Hamsun og Øverland. Albumet lå fire uker på VG-lista i 1973, med nummer atten som beste plassering.

Egenkomponerte tekster og Phil Collins på trommer
-------------------------------------------------

Frem til 1976 spilte duoen inn fem LP-er tuftet på norsk lyrikk av høyeste kvalitet og moderne arrangementer med klare referanser til samtidig, internasjonal viserock.

Først ut var *Ballade i bakgården*, utgitt i 1974. Deretter fulgte duoen opp med albumene *Gi meg et hus* og *Bryllup i Kanaan* – begge innspilt og utgitt i 1976. Omslagene på *Gi meg et hus* og *Bryllup i Kanaan* var utformet slik at de passet til hverandre. På *Gi meg et hus* deltok den engelske trommeslageren og vokalisten Phil Collins. Gruppen Genesis, som Collins var medlem av, var i Oslo på snarvisitt, og Collins hadde en dag til rådighet. Dette førte til innspillingen av «Skammens terskel», hvor Collins deltok på trommer. På *Bryllup i Kanaan* deltok Cornelis Vreeswijk. Tobben & Ero gjengjeldte tjenesten ved å delta på Vreeswijks album *Narrgnistor och transkriptioner*, utgitt i 1976.

Etter utgivelsen av *Bryllup i Kanaan* i 1976, dro Tobben & Ero og Vreeswijk ut på en landsomfattende turné som startet i Halden i mai 1976 og endte halvannen måned etterpå i Berlevåg. Siden opptrådte de tre på Kalvøyafestivalen, og på Club 7 i Oslo. Vreeswijk og Tobben & Ero spilte en konsert sammen i byen Leiden før Tobben & Ero dro på tur til England. Åtte år senere spilte Vreeswijk og Tobben & Ero igjen inn hver sin plate sammen i Aurora Lydstudio i i Tromsø, der Alexandar Stojanovic hadde skaffet seg et moderne studio. Platen til Vreeswijk het *Mannen som älskade träd*, og albumet til Tobben & Ero het *En dans på nevroser*. Begge platene ble gitt ut på Slagerforlaget, den gang eid av Audun Tylden, senere av Universal Music Group.

Den siste platen og gjenforeningskonserter
------------------------------------------

Ni år senere ble Cornelis Vreeswijk invitert til Tromsø for nye konserter og innspillinger. Tobben & Ero medvirket på Vreeswijks album *Mannen som älskade träd*, mens den svensk-nederlandske musikeren var gjest på *En dans på nevroser*. I 2000 holdt duoen noen konserter i anledning av utgivelsen av samleplaten *20 beste i Tobben & Eros verden*. Albumet ble godt mottatt i pressen. De spilte på noen mindre arrangementer i Tromsø rundt 2003 og 2004, men den siste store konserten deres var på Studenthuset Driv i 2001.

Den 27. november 2008 døde Torbjørn Willassen på Universitetssykehuset Nord-Norge, etter å ha hatt kreft i to år. Han ble 59 år gammel.

Diskografi
----------

### Studioalbum

* *Fordums frukter, friske frø* (Philips, 1972)
* *Gitter og stas* (Philips, 1973)
* *Ballade i bakgården* (Philips, 1974)
* *Gi meg et hus* (Philips, 1976)
* *Bryllup i Kanaan* (Philips, 1976)
* *En dans på nevroser* (Slager Records, 1985)

### Samlealbum

* *Tobben & Ero's 12 beste* (Philips, 1975)

* *Tobben & Ero's 16 beste* (Philips, 1981)

* *20 beste i Tobben & Eros verden* (Universal, 2000)

### Singler

* «I Am Lookin' for a Way to Go»/«In the Evening of My Life» (Eko, 1970)
* «Vals i Valparaiso»/«Kjerringa med staven» (Eko, 1970)
* «Vintervise»/«På kroen» (Philips, 1971)
* «Ett år er gått»/«Dagene» (Philips, 1972)
* «Lille Adam»/«En liten vise» (Philips, 1973)

Referanser
----------

1. ↑  Omtale på www.mic.no (biografi fra *Norsk pop- og rockleksikon* fra Vega Forlag, 2005) Arkivert 11. desember 2015 hos Wayback Machine.
2. ↑  «Tobben & Ero (arkivert kopi)». *web.archive.org*. Ballade.no. 6. august 2008. Arkivert fra originalen 30. juni 2010. Besøkt 29. oktober 2021. «Duo fra Tromsø bestående av Torbjørn Willassen (vokal, gitar) og Jan Ero Olsen (vokal, gitar). I det musikalske landskapet kan Tobben & Ero karakteriseres som Norges svar på Simon & Garfunkel, mens de på den lyriske siden står i en klasse for seg. Duoen søkte til gamle mestere for å finne tekster de kunne sette melodier til, og skapte musikkhistorie med et knippe plater som alle regnes for å være norske klassikere.»
3. ↑  «Tobben & Ero (Arkivert kopi)». ballade.no. 6. august 2006. Arkivert fra originalen 30. juni 2010. Besøkt 27. juni 2010.
4. ↑  «*iTromsø*». Arkivert fra originalen 18. august 2017. Besøkt 27. juni 2010.
5. ↑  NRK (28. november 2008). ««Tobben» er død». *NRK*. Besøkt 7. mai 2022.
6. ↑  ««Tobben» er død (Arkivert kopi)». iTromsø. 28. november 2008. Arkivert fra originalen 18. august 2017. Besøkt 27. juni 2010.

Eksterne lenker
---------------

* (en) Tobben & Ero på Discogs Rediger på Wikidata

* (en) Tobben & Ero på MusicBrainz Rediger på Wikidata

* (en) Tobben & Ero på Spotify Rediger på Wikidata
* Diskografi
* Bandet på Last.fm

| * v
* d
* r
Tobben & Ero |
| --- |
| **Jan Ero Olsen** **·** **Torbjørn Willassen** |
| Studioalbum | 
* *Fordums frukter, friske frø*
* *Gitter og stas*
* *Ballade i bakgården*
* *Gi meg et hus*
* *Bryllup i Kanaan*
* *En dans på nevroser*

 |
| Samlealbum | 
* *Tobben & Eros 12 beste*
* *20 beste i Tobben & Eros verden*

 |
| Singler | 
* «I Am Lookin' for a Way to Go»/«In the Evening of My Life»
* «Vals i Valparaiso»/«Kjerringa med staven»
* «Vintervise»/«På kroen»
* «Ett år er gått»/«Dagene»
* «Lille Adam»/«En liten vise»

 |

Portal: Tromsø

|  |  |
| --- | --- |
| Oppslagsverk/autoritetsdata | VIAF **·** MusicBrainz **·** Discogs
 |